CELEX: 32020D0980
Language: hu
Date: 2020-07-06 00:00:00
Title: A Bizottság (EU) 2020/980 végrehajtási határozata (2020. július 6.) az (EU) 2016/1629 európai parlamenti és tanácsi irányelv II. és V. mellékletének egyes műszaki előírásaitól az Innogy és az Alsterwasser személyhajók tekintetében való eltérés Németország számára történő engedélyezéséről (az értesítés a C(2020) 4435. számú dokumentummal történt) (Csak a német nyelvű szöveg hiteles)

9.7.2020   
               
               
                  HU
               
               
                  Az Európai Unió Hivatalos Lapja
               
               
                  L 220/1
               
            
         A BIZOTTSÁG (EU) 2020/980 VÉGREHAJTÁSI HATÁROZATA
         (2020. július 6.)
         az (EU) 2016/1629 európai parlamenti és tanácsi irányelv II. és V. mellékletének egyes műszaki előírásaitól az Innogy és az Alsterwasser személyhajók tekintetében való eltérés Németország számára történő engedélyezéséről
         
            
               (az értesítés a C(2020) 4435. számú dokumentummal történt)
            
         
         (Csak a német nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a belvízi hajókra vonatkozó műszaki követelmények megállapításáról, a 2009/100/EK irányelv módosításáról és a 2006/87/EK irányelv hatályon kívül helyezéséről szóló, 2016. szeptember 14-i (EU) 2016/1629 európai parlamenti és tanácsi irányelvre (1) és különösen annak 25. cikke (1) bekezdésének b) pontjára,
         a belvízi áru- és személyszállításra vonatkozó nemzeti hajóvezetői bizonyítványok kölcsönös elismeréséről szóló, 1991. december 16-i 91/672/EGK tanácsi irányelv 7. cikke alapján létrehozott bizottsággal folytatott konzultációt követően, (2)
         
         mivel:
         
                     (1)
                  
                  
                     Németország arról értesítette a Bizottságot, hogy az Innogy és az Alsterwasser személyhajók tekintetében eltéréssel kíván élni az (EU) 2016/1629 irányelv II. és V. mellékletének egyes műszaki előírásaitól.
                  
               
                     (2)
                  
                  
                     A javasolt eltérés a metanolalapú üzemanyagcella-technológiának az „Innogy” és az „Alsterwasser” személyhajókban történő alkalmazására vonatkozik.
                  
               
                     (3)
                  
                  
                     Az üzemanyagcellák ígéretes technológiai megoldások a tiszta energia fenntarthatósága és a hajókban alkalmazott alternatív üzemanyagok szempontjából.
                  
               
                     (4)
                  
                  
                     A jelenleg értékelés alatt álló kutatási és kísérleti projekteknek (FCShip, Felicitas, METHAPU és MC-WAP) köszönhetően a tengeri közlekedésben jelenleg számos különböző olyan konkrét üzemanyagcella-fejlesztés áll rendelkezésre, amelyekről bebizonyosodott, hogy erőteljes potenciál rejlik bennük a nagyobb léptékű alkalmazásra.
                  
               
                     (5)
                  
                  
                     A javasolt eltérés az üzemanyagcella-technológia belvízi hajókban való kísérleti alkalmazása révén ösztönzi az innovációt és az új technológiák alkalmazását a belvízi hajózásban.
                  
               
                     (6)
                  
                  
                     Az ilyen típusú tesztüzemek a technológia bevezetésének folyamatába illeszkednek és az esetleges gyártási szakasz beindításának egyetlen útját jelentik.
                  
               
                     (7)
                  
                  
                     A belvízi hajókra vonatkozó műszaki előírásokat a belvízi hajókra vonatkozó műszaki követelményeket meghatározó európai szabvány (ES-TRIN) (3) tartalmazza, melyet a CESNI állított össze. A jelenleg alkalmazandó ES-TRIN 2017/1 szabvány nem tartalmaz szabályokat a metanol belvízi hajók üzemanyagaként való felhasználására vonatkozóan.
                  
               
                     (8)
                  
                  
                     A metanol belvízi hajók üzemanyagaként történő felhasználására vonatkozó szabályozási rendelkezések hiányában biztosítani kell a metanol üzemanyagként történő javasolt felhasználásának megfelelő szintű biztonságosságát.
                  
               
                     (9)
                  
                  
                     A német hatóságok kifejtették, hogy a biztonság megfelelő szintjét az e határozat mellékletében meghatározott módszerekkel lehet elérni.
                  
               
                     (10)
                  
                  
                     Ezeket a módszereket az ES-TRIN 30. fejezetében (Az 55 °C vagy annál alacsonyabb lobbanáspontú tüzelőanyaggal üzemelő propulziós vagy kiegészítő rendszerekkel felszerelt vízi járművekre vonatkozó külön rendelkezések) és az ES-TRIN 8. mellékletében (Az 55 °C vagy annál alacsonyabb lobbanáspontú tüzelőanyaggal üzemelő propulziós vagy kiegészítő rendszerekkel felszerelt vízi járművekre vonatkozó kiegészítő rendelkezések) foglalt hatályos rendelkezések figyelembevételével dolgozták ki.
                  
               
                     (11)
                  
                  
                     A Bizottság a belvízi hajózási szabványok kidolgozásáért felelős európai bizottság (CESNI) műszaki követelményekkel foglalkozó munkacsoportja által végzett műszaki vizsgálat alapján, illetve arra támaszkodva értékelte a metanolalapú üzemanyagcella-technológia személyhajókban való alkalmazását és a javasolt eltérés megfelelő biztonsági szintjét. E műszaki vizsgálat eredményeit a CESNI 2019. szeptember 28-i 3/2017. és 4/2017. számú ajánlástervezete tartalmazza.
                  
               
                     (12)
                  
                  
                     Az ajánlástervezetekhez csatolt kockázatértékelés azonosítja és értékeli a metanol üzemanyagként való felhasználásából és az üzemanyagcella-rendszernek a személyhajó fedélzetén való működtetéséből eredő lehetséges kockázatokat, figyelembe véve a meglévő védelmi intézkedéseket. A kockázatértékelés következtetése alapján a rendszer üzemeltetése, üzemanyag-vételezése és karbantartása biztonságosan elvégezhető az ajánlástervezetekben meghatározott tervezett intézkedések és eljárások betartása mellett.
                  
               
                     (13)
                  
                  
                     A CESNI műszaki követelményekkel foglalkozó munkacsoportja által végzett műszaki vizsgálat eredményei alapján a Bizottság meggyőződött arról, hogy a CESNI műszaki követelményekkel foglalkozó munkacsoportjának ajánlástervezeteiben meghatározott feltételek teljesülése esetén biztosított a biztonság megfelelő szintje. Az egyértelműség és a jogbiztonság érdekében ezeket az említett feltételeket e határozat mellékletében rögzíteni kell.
                  
               
                     (14)
                  
                  
                     Az eltérés az ES-TRIN 2017/1 szabvány 8. mellékletében foglalt rendelkezésektől eltérő új műszaki előírásokat tartalmazó, kísérleti célú uniós belvízi hajóbizonyítvány kiadására vonatkozik, és korlátozott időtartamra, 2022. október 1-jéig engedélyezett,
                  
               ELFOGADTA EZT A HATÁROZATOT:
         
            1. cikk
            Németország az e határozat mellékletében (4) meghatározott feltételek mellett eltérhet az ES-TRIN 2017/1 szabvány 8. mellékletében meghatározott műszaki követelményektől a következő személyhajók esetében:
            
                        —
                     
                     
                        – a 04804940 egyedi európai hajóazonosító számú Innogy személyhajó,
                     
                  
                        —
                     
                     
                        – a 04807190 egyedi európai hajóazonosító számú Alsterwasser személyhajó.
                     
                  
         
            2. cikk
            Ezt a határozatot 2022. október 1-jéig kell alkalmazni.
         
         
            3. cikk
            E határozat címzettje a Németországi Szövetségi Köztársaság.
         
         
            Kelt Brüsszelben, 2020. július 6-án.
            
               
                  a Bizottság részéről
               
               Adina VĂLEAN
               
                  a Bizottság tagja
               
            
         
         
            (1)  HL L 252., 2016.9.16., 118. o.
         
         
            (2)  HL L 373., 1991.12.31., 29. o.
         
         
            (3)  A belvízi hajókra vonatkozó műszaki követelményeket meghatározó európai szabvány http://cesni.eu/en/documents/es-trin-2017/
         
            (4)  A határozat hiteles szövege és mellékletei az alábbi internetcímen találhatók: https://ec.europa.eu/transport/modes/inland/vessels_en